CELEX: 32020R0003
Language: mt
Date: 2019-08-28 00:00:00
Title: Regolament Delegat tal-Kummissjoni (UE) 2020/3 tat-28 ta’ Awwissu 2019 li jistabbilixxi pjan għall-iskartar tal-gandoffli Venus (Venus spp.) fl-ilmijiet territorjali tal-Italja

6.1.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 2/1
               
            
         REGOLAMENT DELEGAT TAL-KUMMISSJONI (UE) 2020/3
         tat-28 ta’ Awwissu 2019
         li jistabbilixxi pjan għall-iskartar tal-gandoffli Venus (Venus spp.) fl-ilmijiet territorjali tal-Italja
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (1), u b’mod partikolari l-Artikoli 15(6) tiegħu,
         Wara li kkunsidrat ir-Regolament (UE) 2019/1241 tal-Parlament Ewropew u tal-Kunsill tal-20 ta’ Ġunju 2019 dwar il-konservazzjoni tar-riżorsi tas-sajd u l-protezzjoni tal-ekosistemi tal-baħar permezz ta’ miżuri tekniċi, li jemenda r-Regolamenti tal-Kunsill (KE) Nru 1967/2006, (KE) Nru 1224/2009 u r-Regolamenti (UE) Nru 1380/2013, (UE) 2016/1139, (UE) 2018/973, (UE) 2019/472 u (UE) 2019/1022 tal-Parlament Ewropew u tal-Kunsill, u li jħassar ir-Regolamenti tal-Kunsill (KE) Nru 894/97, (KE) Nru 850/98, (KE) Nru 2549/2000, (KE) Nru 254/2002, (KE) Nru 812/2004 u (KE) Nru 2187/2005 (2), u b’mod partikolari l-Artikolu 15(2) tiegħu,
         Wara li kkunsidrat ir-Regolament tal-Kunsill (KE) Nru 1967/2006 tal-21 ta’ Diċembru 2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran u li jemenda r-Regolament (KEE) Nru 2847/93 u jħassar ir-Regolament (KE) Nru 1626/94 (3), u b’mod partikolari l-Artikolu 15a tiegħu,
         Billi:
         
                     (1)
                  
                  
                     Ir-Regolament (UE) Nru 1380/2013 għandu l-għan li jelimina progressivament il-qbid skartat fis-sajd tal-Unjoni permezz tal-introduzzjoni ta’ obbligu tal-ħatt l-art għall-qabdiet ta’ speċijiet soġġetti għal limiti ta’ qbid u, fil-Mediterran, anki għall-qabdiet ta’ speċijiet soġġetti għal daqsijiet minimi.
                  
               
                     (2)
                  
                  
                     Skont l-Artikolu 15(1)(d) tar-Regolament (UE) Nru 1380/2013, l-obbligu tal-ħatt l-art japplika għas-sajd demersali fil-Baħar Mediterran sa mhux iktar tard mill-1 ta’ Jannar 2017 għal dawk l-ispeċijiet li jiddefinixxu s-sajd u sa mhux iktar tard mill-1 ta’ Jannar 2019 għall-ispeċijiet l-oħrajn kollha.
                  
               
                     (3)
                  
                  
                     L-Artikolu 15(6) tar-Regolament (UE) Nru 1380/2013 jagħti s-setgħa lill-Kummissjoni biex tadotta pjanijiet għall-iskartar tal-ħut permezz ta’ att delegat għal perjodu ta’ mhux iżjed minn tliet snin li jista’ jiġġedded għal perjodu addizzjonali totali ta’ tliet snin, abbażi tar-rakkomandazzjonijiet konġunti żviluppati mill-Istati Membri b’konsultazzjoni mal-Kunsilli Konsultattivi rilevanti. Il-pjanijiet għall-iskartar tal-ħut jistgħu jinkludu l-ispeċifikazzjonijiet imsemmija fl-Artikolu 15(5) (a) sa (e) tar-Regolament (UE) Nru 1380/2013, inkluż l-iffissar ta’ daqsijiet minimi ta’ referenza għall-konservazzjoni.
                  
               
                     (4)
                  
                  
                     Bil-għan li jiġu adottati l-pjanijiet għall-iskartar tal-ħut, l-Artikolu 15a tar-Regolament (KE) Nru 1967/2006 u l-Artikolu 15(2) tar-Regolament (UE) 2019/1241 jagħtu s-setgħa lill-Kummissjoni biex tistabbilixxi daqs minimu ta’ referenza għall-konservazzjoni tal-ispeċijiet soġġetti għall-obbligu tal-ħatt l-art, biex jiġu mħarsa ż-żgħar tal-organiżmi marittimi. Skont dak l-Artikolu, id-daqsijiet minimi ta’ referenza għall-konservazzjoni jistgħu jidderogaw, fejn xieraq, mid-daqsijiet stabbiliti fl-Anness III għal dak ir-Regolament u, wara d-dħul fis-seħħ tal-Artikolu 32 tar-Regolament (UE) 2019/1241 mid-daqsijiet stabbiliti fl-Anness IX għar-Regolament (UE) 2019/1241.
                  
               
                     (5)
                  
                  
                     Ir-Regolament Delegat tal-Kummissjoni (UE) 2016/2376 (4) stabbilixxa pjan għall-iskartar tal-gandoffli Venus (Venus spp.) fl-ilmijiet territorjali Taljani mill-1 ta’ Jannar 2017 sal-31 ta’ Diċembru 2019, wara rakkomandazzjoni ppreżentata mill-Italja.
                  
               
                     (6)
                  
                  
                     L-Italja, bħala l-uniku Stat Membru b’interess dirett ta’ ġestjoni tas-sajd għall-gandoffli Venus (Venus spp.) fl-ilmijiet territorjali Taljani tas-Subżoni Ġeografiċi 9, 10, 17 u 18 tal-GFCM, ippreżentat lill-Kummissjoni, f’konformità mal-proċedura tal-Artikolu 18 tar-Regolament (UE) Nru 1380/2013, rakkomandazzjoni konġunta ġdida għal pjan għall-iskartar għall-istokk tal-gandoffli Venus (Venus spp.), wara konsultazzjoni mal-Kunsill Konsultattiv tal-Baħar Mediterran (MEDAC).
                  
               
                     (7)
                  
                  
                     Ir-rakkomandazzjoni konġunta l-ġdida ppreżentata mill-Italja ġiet riveduta mill-Kumitat Xjentifiku, Tekniku u Ekonomiku għas-Sajd (l-STECF) fis-sessjoni plenarja tiegħu ta’ bejn l-1 u l-5 ta’ Lulju 2019 (5).
                  
               
                     (8)
                  
                  
                     Ir-rakkomandazzjoni konġunta l-ġdida tissuġġerixxi l-applikazzjoni ta’ eżenzjoni ta’ sopravvivenza għolja għall-gandoffli Venus (Venus spp.) fis-sajd li jsir bil-gangmi idrawliċi fl-ilmijiet territorjali Taljani tas-Subżoni Ġeografiċi 9, 10, 17 u 18 tal-GFCM. L-Istat Membru pprovda evidenza xjentifika sabiex juri rati għolja ta’ sopravvivenza fil-qbid skartat tal-gandoffli Venus (Venus spp.) f’dak is-sajd u bagħat programm ta’ monitoraġġ xjentifiku. L-evidenza ġiet ippreżentata lill-STECF, li kkonkluda li s-sopravvivenza tal-qbid skartat hija mistennija li tkun sostanzjali. L-STECF ikkonkluda wkoll li l-programm ta’ monitoraġġ xjentifiku propost għandu jipprovdi data u informazzjoni robusti biex jippermettu l-valutazzjoni tal-effetti tal-pjan għall-iskartar tal-ħut. Fid-dawl ta’ dik il-valutazzjoni, huwa xieraq li dik l-eżenzjoni tiġi inkluża f’dan ir-Regolament għal perjodu ta’ tliet snin.
                  
               
                     (9)
                  
                  
                     Barra minn hekk, ir-rakkomandazzjoni konġunta l-ġdida tissuġġerixxi li d-daqs minimu ta’ referenza għall-konservazzjoni tal-gandoffli Venus (Venus spp.) stabbilit fir-Regolament Delegat (UE) 2016/2376 permezz ta’ deroga mill-Anness III għar-Regolament tal-Kunsill (KE) Nru 1967/2006 għandu jibqa’ japplika. L-STECF innota li d-daqs minimu ta’ referenza mnaqqas għall-konservazzjoni għadu akbar mid-daqs definit fl-ewwel maturità u li ma hemm l-ebda evidenza li tissuġġerixxi li t-tnaqqis fid-daqs minimu ta’ referenza għall-konservazzjoni kellu impatt detrimentali fuq l-istokk. L-STECF ikkonkluda li t-talba għall-kontinwazzjoni tad-daqs minimu mnaqqas ta’ referenza għall-konservazzjoni tidher raġonevoli. Madankollu, l-STECF ikkonkluda wkoll li l-impatti tal-passat u dawk previsti fil-ġejjieni tal-bidla proposta fid-daqs minimu fuq ir-rati ta’ sfruttament u fuq il-bijomassa tal-istokk ma jistgħux jiġu vvalutati bis-sħiħ. Għalhekk ikun hemm bżonn ta’ aktar studji u data dwar dawk l-impatti. Ir-Regolament (UE) 2019/1241, li jistabbilixxi miżuri reġjonali tekniċi għall-Baħar Mediterran fl-Anness IX, daħal fis-seħħ biss fl-14 ta’ Awwissu 2019, u ma jipprevedix miżuri tranżizzjonali fir-rigward tal-proċedura ta’ adozzjoni ta’ atti delegati li jemendaw dawn il-miżuri tekniċi reġjonali. Ir-rakkomandazzjoni konġunta tressqet mill-Italja u ġiet evalwata mill-STECF qabel daħal fis-seħħ ir-Regolament (UE) 2019/1241 u għalhekk ma rreferietx għar-Regolament (UE) 2019/1241. Madankollu, quddiem dawn iċ-ċirkostanzi eċċezzjonali, il-Kummissjoni tqis li, skont l-informazzjoni disponibbli f’dan l-istadju fir-rakkomandazzjoni konġunta u fl-evalwazzjoni tal-STECF, ma jidher ebda element li jindika li d-daqs minimu ta' referenza għall-konservazzjoni propost ma jikkonformax mar-rekwiżiti stabbiliti għall-miżuri tekniċi tal-Artikolu 15 tar-Regolament (UE) 2019/1241. Fid-dawl ta’ dawn il-konklużjonijiet, huwa xieraq li d-deroga mitluba tingħata għal sena waħda biss.
                  
               
                     (10)
                  
                  
                     Il-miżuri ssuġġeriti fir-rakkomandazzjoni konġunta huma konformi mal-Artikolu 18(3) tar-Regolament (UE) Nru 1380/2013.
                  
               
                     (11)
                  
                  
                     Biex ikun żgurat kontroll tajjeb fuq l-implimentazzjoni tal-obbligu tal-ħatt l-art, l-Istat Membru jenħtieġ li jistabbilixxi lista tal-bastimenti li jidħlu fil-kamp ta’ applikazzjoni ta’ dan ir-Regolament.
                  
               
                     (12)
                  
                  
                     Billi l-miżuri previsti f’dan ir-Regolament għandhom impatt dirett fuq l-attivitajiet ekonomiċi marbuta mas-sajd u fuq l-ippjanar tal-istaġun tas-sajd tal-bastimenti tal-Unjoni, dan ir-Regolament jenħtieġ li jidħol fis-seħħ immedjatament wara l-pubblikazzjoni tiegħu.
                  
               
                     (13)
                  
                  
                     Jenħtieġ li japplika mill-1 ta’ Jannar 2020 għal tliet snin. L-applikazzjoni ta’ daqs minimu ta’ referenza għall-konservazzjoni tal-gandoffli Venus (Venus spp.) ta’ 22 mm jenħtieġ li tkun limitata għal sena.
                  
               ADOTTAT DAN IR-REGOLAMENT:
         
            Artikolu 1
            Suġġett u kamp ta’ applikazzjoni
            
               1.   Dan ir-Regolament jispeċifika d-dettalji għall-implimentazzjoni tal-obbligu ta’ ħatt l-art stabbilit bl-Artikolu 15(1) tar-Regolament (UE) Nru 1380/2013 fis-sajd tal-gandoffli Venus (Venus spp.) li jsir f’ċerti ilmijiet territorjali Taljani.
            
            
               2.   Dan ir-Regolament għandu japplika għall-ilmijiet territorjali Taljani tas-subżoni ġeografiċi 9, 10, 17 u 18 tal-Kummissjoni Ġenerali għas-Sajd fil-Mediterran (GFCM) kif iddefiniti fl-Anness I tar-Regolament (UE) Nru 1343/2011 tal-Parlament Ewropew u tal-Kunsill (6).
            
         
         
            Artikolu 2
            
               Eżenzjoni ta’ sopravvivenza għall-gandoffli Venus
               (Venus spp.)
            
            
               1.   L-eżenzjoni ta’ sopravvivenza msemmija fl-Artikolu 15(4)(b) tar-Regolament (UE) Nru 1380/2013 għandha tapplika, fl-ilmijiet territorjali Taljani tas-Subżoni Ġeografiċi tal-GFCM 9, 10, 17 u 18, għall-qabdiet tal-gandoffli Venus (Venus spp.) iżgħar mid-daqs minimu ta’ referenza għall-konservazzjoni li jsiru bil-gangmi idrawliċi.
            
            
               2.   Meta jiġu skartati l-gandoffli Venus (Venus spp.)li jkunu nqabdu fil-każijiet imsemmija fil-paragrafu 1, il-gandoffli Venus (Venus spp.) għandhom jiġu rilaxxati minnufih.
            
         
         
            Artikolu 3
            Daqs minimu ta’ referenza għall-konservazzjoni
            
               1.   B’deroga mid-daqs minimu ta’ referenza għall-konservazzjoni stabbilit fl-Anness IX għar-Regolament (UE) 2019/1241, id-daqs minimu ta’ referenza għall-konservazzjoni tal-gandoffli Venus (Venus spp.) fl-ilmijiet territorjali Taljani tas-Subżoni Ġeografiċi 9, 10, 17 u 18 tal-GFCM għandu jkun ta’ tul totali ta’ 22 mm.
            
            
               2.   Il-kejl tad-daqs tal-gandoffli Venus (Venus spp.) għandu jsir skont l-Anness IV għar-Regolament (UE) 2019/1241.
            
         
         
            Artikolu 4
            Il-lista tal-bastimenti
            Sal-31 ta’ Diċembru 2019, permezz tas-sit web sikur tal-kontroll tal-Unjoni, l-awtoritajiet tal-Istati Membri għandhom jippreżentaw lill-Kummissjoni l-lista tal-bastimenti kollha awtorizzati biex jistadu għall-gandoffli Venus (Venus spp.) bl-użu ta’ gangmi idrawliċi fl-ilmijiet territorjali Taljani tas-Subżoni Ġeografiċi 9, 10, 17 u 18 tal-GFCM. L-awtoritajiet tal-Istati Membri għandhom iżommu din il-lista aġġornata l-ħin kollu.
         
         
            Artikolu 5
            Dħul fis-seħħ
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            Għandu japplika mill-1 ta’ Jannar 2020 sal-31 ta’ Diċembru 2022.
            Madankollu, l-Artikolu 3 għandu japplika sal-31 ta’ Diċembru 2020.
         
         
            Dan ir-Regolament għandu jorbot fl-intier tiegħu u jkun direttament applikabbli fl-Istati Membri skont it-Trattati.
            Magħmul fi Brussell, it-28 ta’ Awwissu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 354, 28.12.2013, p. 22.
         
            (2)  ĠU L 198, 25.7.2019, p. 105.
         
            (3)  ĠU L 409, 30.12.2006, p. 11.
         
            (4)  Ir-Regolament Delegat tal-Kummissjoni (UE) 2016/2376 tat-13 ta’ Ottubru 2016 li jistabbilixxi pjan għall-iskart tal-mollusk bivalv Venus spp. fl-ilmijiet territorjali tal-Italja (ĠU L 352, 23.12.2016, p. 48).
         
            (5)  https://stecf.jrc.ec.europa.eu/plen1902
         
            (6)  Ir-Regolament (UE) Nru 1343/2011 tal-Parlament Ewropew u tal-Kunsill tat-13 ta’ Diċembru 2011 dwar ċerti dispożizzjonijiet għas-sajd fiż-żona tal-Ftehim tal-GFCM (il-Kummissjoni Ġenerali tas-Sajd għall-Baħar Mediterran) u li jemenda r-Regolament tal-Kunsill (KE) Nru 1967/2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran (ĠU L 347, 30.12.2011, p. 44)